CELEX: 32012H0724(16)
Language: da
Date: 2012-07-10 00:00:00
Title: Rådets henstilling af 10. juli 2012 om Litauens nationale reformprogram for 2012 og med Rådets udtalelse om Litauens konvergensprogram for 2012-2015

24.7.2012   
            
            
               DA
            
            
               Den Europæiske Unions Tidende
            
            
               C 219/54
            
         RÅDETS HENSTILLING
   af 10. juli 2012
   om Litauens nationale reformprogram for 2012 og med Rådets udtalelse om Litauens konvergensprogram for 2012-2015
   2012/C 219/16
   RÅDET FOR DEN EUROPÆISKE UNION,
   som henviser til traktaten om Den Europæiske Unions funktionsmåde, særlig artikel 121, stk. 2, og artikel 148, stk. 4,
   som henviser til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker (1), særlig artikel 9, stk. 2,
   som henviser til henstilling fra Europa-Kommissionen,
   som henviser til konklusioner fra Det Europæiske Råd,
   som henviser til udtalelse fra Beskæftigelsesudvalget,
   som har hørt Det Økonomiske og Finansielle Udvalg, og
   som tager følgende i betragtning:
   
               (1)
            
            
               Den 26. marts 2010 godkendte Det Europæiske Råd Kommissionens forslag til en ny strategi for vækst og beskæftigelse, Europa 2020, baseret på en øget samordning af de økonomiske politikker, som fokuserer på de nøgleområder, hvor der skal gøres en særlig indsats for at øge Europas potentiale for bæredygtig vækst og konkurrenceevne.
            
         
               (2)
            
            
               Rådet vedtog den 13. juli 2010 en henstilling om de overordnede retningslinjer for medlemsstaternes og Unionens økonomiske politikker (2010-2014) og den 21. oktober 2010 en afgørelse om retningslinjer for medlemsstaternes beskæftigelsespolitikker (2), som tilsammen udgør de »integrerede retningslinjer«. Medlemsstaterne blev opfordret til at tage de integrerede retningslinjer i betragtning i deres nationale økonomiske politik og beskæftigelsespolitik.
            
         
               (3)
            
            
               Den 12. juli 2011 vedtog Rådet en henstilling (3) om Litauens nationale reformprogram for 2011 og afgav en udtalelse om Litauens opdaterede konvergensprogram for 2011-2014.
            
         
               (4)
            
            
               Den 23. november 2011 vedtog Kommissionen den anden årlige vækstundersøgelse, som markerede starten på det andet europæiske semester med forudgående og integreret politisk samordning, som er forankret i Europa 2020-strategien. Den 14. februar 2012 vedtog Kommissionen på basis af Europa-Parlamentets og Rådets forordning (EU) nr. 1176/2011 af 16. november 2011 om forebyggelse og korrektion af makroøkonomiske ubalancer (4) rapporten om varslingsmekanismen, hvori Litauen ikke blev udpeget som en af de medlemsstater, hvor der skulle udføres en dybdegående undersøgelse.
            
         
               (5)
            
            
               Rådet vedtog den 1. december 2011 konklusioner, der opfordrede Udvalget for Social Beskyttelse til i samarbejde med Beskæftigelsesudvalget og andre udvalg at forelægge sine synspunkter vedrørende foranstaltninger, der er anbefalet inden for Europa 2020-politikcyklussen. Disse synspunkter udgør en del af Beskæftigelsesudvalgets udtalelse.
            
         
               (6)
            
            
               Europa-Parlamentet har været behørigt inddraget i Det Europæiske Semester i overensstemmelse med forordning (EF) nr. 1466/97 og vedtog den 15. februar 2012 en beslutning om beskæftigelse og sociale aspekter i den årlige vækstundersøgelse for 2012 og en beslutning om bidraget til den årlige vækstundersøgelse 2012.
            
         
               (7)
            
            
               Den 2. marts 2012 tilsluttede Det Europæiske Råd sig prioriteterne med henblik på sikring af finansiel stabilitet, finanspolitisk konsolidering og tiltag til fremme af vækst. Det understregede behovet for at fortsætte en differentieret og vækstfremmende finanspolitisk konsolidering, genetablere normale lånemuligheder i økonomien, fremme vækst og konkurrenceevne, håndtere arbejdsløsheden og de sociale konsekvenser af krisen og modernisere den offentlige forvaltning. Det opfordrede medlemsstaterne til at gennemføre Rådets landespecifikke henstillinger for 2011 og til at omsætte de nævnte prioriteter til konkrete foranstaltninger, der kan medtages i deres stabilitets- eller konvergensprogrammer og i deres nationale reformprogrammer.
            
         
               (8)
            
            
               Den 2. marts 2012 opfordrede Det Europæiske Råd tillige de medlemsstater, der deltager i europluspagten, til at fremlægge deres tilsagn i så god tid, at de kan indgå i deres stabilitets- eller konvergensprogrammer og i deres nationale reformprogrammer.
            
         
               (9)
            
            
               Den 27. april 2012 forelagde Litauen sit konvergensprogram for perioden 2012-2015 og den 30. april 2012 sit nationale reformprogram for 2012. For at tage hensyn til de indbyrdes sammenhænge mellem de to programmer er de blevet vurderet sammen.
            
         
               (10)
            
            
               Baseret på vurderingen af konvergensprogrammet i henhold til forordning (EF) nr. 1466/97 er Rådet af den opfattelse, at det makroøkonomiske scenarie, der danner grundlag for de budgetmæssige fremskrivninger i programmet, er realistisk. Scenariet er overordnet set på linje med prognosen for 2012 og 2013 i Kommissionens tjenestegrenes prognose fra foråret 2012. Den budgetstrategi, der er skitseret i konvergensprogrammet, sigter mod at korrigere et uforholdsmæssigt stort underskud senest i 2012 som henstillet af Rådet og mod herefter at gøre fremskridt i retning af den mellemfristede budgetmålsætning. Konvergensprogrammet fastholder den tidligere mellemfristede budgetmålsætning, dvs. et strukturelt offentligt overskud på 0,5 % af BNP, hvilket i tilstrækkelig grad afspejler kravene i stabilitets- og vækstpagten, og angiver en konsolidering på mindst 1 procentpoint årligt og et budget i balance senest i 2015. Budgetplanerne er i overensstemmelse med en rettidig korrektion af det uforholdsmæssigt store underskud, men den gennemsnitlige årlige finanspolitiske indsats i 2010-2012, på grundlag af den (genberegnede) strukturelle budgetsaldo (5), forventes at være lavere end de 2,25 % af BNP, der er stillet krav om i Rådets henstilling af 16. februar 2010. Det planlagte årlige fremskridt hen imod den mellemfristede budgetmålsætning i årene efter korrektionen af det uforholdsmæssigt store underskud ligger strukturelt set en smule over de 0,5 % af BNP, der er stabilitets- og vækstpagtens benchmark.
               Den planlagte vækstrate for de offentlige udgifter er, under hensyntagen til diskretionære foranstaltninger på indtægtssiden, i overensstemmelse med stabilitets- og vækstpagtens benchmark for udgifter for 2013 og 2014, men ikke for 2015. Den offentlige gældskvote forventes i følge Kommissionens tjenestegrenes prognose fra foråret 2012 at forblive under 60 % af BNP i konvergensprogrammets periode, dog stiger den til næsten 41 % af BNP i 2013, mens konvergensprogrammet sigter mod at nedbringe kvoten til ca. 35 % i 2015. Reformen af budgetplanlægnings- og gennemførelsesprocessen skrider frem, men regeringen mangler stadig at godkende lovforslagene. Den foreslåede lovgivning vil sørge for øget ansvarlighed inden for de finanspolitiske rammer ved at oprette et uafhængigt organ og stramme reglerne for finansministeriets reserver.
            
         
               (11)
            
            
               Der blev i 2011 gennemført foranstaltninger som led i en omfattende strategi for overholdelse af skattereglerne, hvilket styrkede overholdelsen af skattereglerne og gav ekstra indtægter. Der er dog behov for en fortsat gennemførelsesindsats, hvis der skal gøres væsentlige fremskridt i bekæmpelsen af skatteunddragelse.
            
         
               (12)
            
            
               Den demografiske udvikling giver anledning til alvorlige betænkeligheder med hensyn til pensionssystemets holdbarhed. Selv om Litauen har vedtaget en gradvis stigning i pensionsalderen til 65 år frem til 2026, vil dette alene ikke kunne sikre holdbarheden og tilstrækkelige pensioner i fremtiden, og der er behov for at supplere med yderligere foranstaltninger. Disse foranstaltninger kunne omfatte en sammenkædning af den lovbestemte pensionsalder og fremtidige ydelser med demografiske faktorer, indførelse af klare indekseringsregler, indførelse af en nærmere sammenknytning af indbetalte bidrag og ydelser og at fjerne incitamenter til tidlig tilbagetrækning. Litauen kunne desuden gøre bedre brug af frivillige supplerende pensionsordninger. Supplerende pensionsopsparinger i kraft af individuelle, forudfinansierede private pensionsordninger og/eller oprettelse af erhvervstilknyttede pensionsordninger kunne fjerne noget af presset på socialsikringssystemet og samtidig forbedre tilstrækkeligheden af de fremtidige pensionsindkomster. Alle hindringer for at blive længere på arbejdsmarkedet er blevet fjernet.
            
         
               (13)
            
            
               Loven om vikarbureauer, som skal fremme kortvarig beskæftigelse, trådte i kraft den 1. december 2011. Den vil dog ikke nødvendigvis få stor virkning, da der allerede før loven fandtes vikarbureauer i Litauen. En omfattende gennemgang af arbejdsmarkedslovgivningen ville kunne finde frem til unødvendige restriktioner og administrative barrierer, som forhindrer fleksible arbejdskontrakter og opsigelsesregler og flextidsordninger. Der er desuden behov for yderligere foranstaltninger, som tager sigte på at øge deltagelsen på arbejdsmarkedet, herunder navnlig for unge, ufaglærte og ældre arbejdstagere, og på at øge arbejdsmarkedets fleksibilitet.
            
         
               (14)
            
            
               Under krisen blev ledigheden blandt unge (over 30 %) og ufaglærte særlig tydelig. Regeringen gennemfører i øjeblikket en række foranstaltninger, som skal få unge i job, herunder beskæftigelsestilskud i forbindelse med det første job og nedsatte socialsikringsbidrag. Aktiveringsraterne er dog fortsat for lave, og de finansielle tildelinger til aktiv arbejdsmarkedspolitik kunne bruges mere effektivt, ved at offentlige arbejder målrettes mod de mest sårbare grupper. For at sikre en bedre overgang fra uddannelsessystemet til arbejdsmarkedet kunne praktikpladser og praktikantpladser gøres mere attraktive, og der kunne indføres et system til at forudsige efterspørgslen efter kvalifikationer. Foranstaltningerne bør være i overensstemmelse med resultaterne i Litauens og Kommissionens fælles arbejdsgruppe om ungdomsarbejdsløshed.
            
         
               (15)
            
            
               Omkring en tredjedel af den litauiske befolkning er truet af fattigdom og langsigtet udelukkelse. Dette er på EU-plan det fjerdehøjeste niveau. I 2011 ændrede Litauen sin kontanthjælpslovgivning med sigte på at reformere bistandssystemet fra januar 2012. Der er bl.a. lanceret en pilotmodel for fordelingen af social bistand, metoden til beregning af bistandens størrelse er ændret, der er indført visse incitamenter til at søge arbejde og en udvidet dækning. Bistandsreformen er et led i bestræbelserne for at fjerne hindringerne for at arbejde. Det er nødvendigt at oprette et overvågningssystem til at vurdere reformens effektivitet og dens virkning for så vidt angår fattigdomsbekæmpelse. Reformen bør gå hånd i hånd med aktiveringsforanstaltninger, som øger deltagelsen på arbejdsmarkedet, herunder navnlig for langvarige bistandsmodtagere.
            
         
               (16)
            
            
               Regeringen har fra 2010 iværksat en ambitiøs reform af statsejede virksomheder, som tager sigte på at omstrukturere virksomhedsledelsen, øge gennemsigtigheden og adskille ejerskab og reguleringsopgaver samt øge konkurrencen og effektiviteten. Det er en relevant reform, som både omfatter lovgivningsmæssige og organisatoriske ændringer. Der er gjort store fremskridt med hensyn til gennemsigtighed og ansvarlighed, idet der nu offentliggøres kvartalsvise og årlige rapporter. Der er fastlagt klare målsætninger for virksomhederne. Regeringen har dog udsat nogle dele af reformen, navnlig adskillelsen af statsejede virksomheders kommercielle og ikkekommercielle aktiviteter, og har til hensigt at gennemføre dem i 2012.
            
         
               (17)
            
            
               Litauen har gjort nogle fremskridt for så vidt angår bygningers energieffektivitet. Der blev vedtaget et moderniseringsprogram for beboelsesejendomme med flere lejligheder i december 2011, men det svækkes af modsatrettet støtte inden for andre politikområder, som mindsker incitamenterne til at forbedre energieffektiviteten for beboere i beboelsesejendomme. Der er fortsat behov for en betydelig og hurtig indsats for at forbedre bygningers energieffektivitet.
            
         
               (18)
            
            
               Der er plads til at flytte skattebyrden over på energiforbrug, da indtægterne fra miljøafgifter er de tredjelaveste i Unionen, og transportafgifterne er de laveste i Unionen. Den implicitte afgiftssats for energiforbrug var den syvendelaveste i Unionen i 2010, mens energiafgifterne målt i BNP kun er en lille smule under EU-gennemsnittet.
            
         
               (19)
            
            
               Der mangler konkurrence og sammenkoblinger mellem landets energisysteminfrastruktur, og det er en faktor, som begrænser væksten. Utilstrækkelige sammenkoblinger betyder, at der ikke fremkommer nogen konkurrence på energimarkederne. Koncentrationen er fortsat høj (over 90 %) på både gas- og elmarkedet.
            
         
               (20)
            
            
               Litauen har givet en række tilsagn inden for rammerne af europluspagten. Disse tilsagn og gennemførelsen af de tilsagn, der blev givet i 2011, vedrører fremme af beskæftigelsen og konkurrenceevnen, forbedring af de offentlige finansers holdbarhed og styrkelse af den finansielle stabilitet. Kommissionen har vurderet gennemførelsen af tilsagnene givet inden for rammerne af europluspagten. Der er taget hensyn til resultaterne af denne vurdering i henstillingerne nedenfor.
            
         
               (21)
            
            
               Som led i Det Europæiske Semester har Kommissionen gennemført en omfattende analyse af Litauens økonomiske politik. Den har vurderet konvergensprogrammet og det nationale reformprogram. Kommissionen har ikke blot taget hensyn til deres relevans for en holdbar finanspolitik og socioøkonomisk politik i Litauen, men også til, i hvor høj grad de er i overensstemmelse med EU's regler og retningslinjer, da der er behov for at styrke Unionens samlede økonomiske styring, ved at der fra EU-niveau gives input til kommende nationale beslutninger. Kommissionens henstillinger inden for rammerne af Det Europæiske Semester er afspejlet i henstilling 1-6 nedenfor.
            
         
               (22)
            
            
               På baggrund af denne vurdering har Rådet gennemgået konvergensprogrammet, og Rådets udtalelse (6) afspejles især i henstilling 1 nedenfor,
            
         HENSTILLER, at Litauen i perioden 2012-2013træffer foranstaltninger med henblik på at:
   
               1)
            
            
               sikre de planlagte fremskridt hen imod rettidig korrektion af det uforholdsmæssigt store underskud. Med dette mål for øje gennemføre budgettet for 2012 fuldt ud, og gennemføre den strukturelle tilpasningsindsats, der er anført i Rådets henstilling i henhold til proceduren i forbindelse med uforholdsmæssigt store underskud. Derefter fastlægge de nødvendige foranstaltninger, så budgetstrategien for 2013 og senere kan gennemføres som planlagt, og så det sikres, at der gennemføres en passende strukturel tilpasningsindsats, som giver tilstrækkelige fremskridt hen imod den mellemfristede budgetmålsætning, herunder også overholdelsen af benchmarket for udgifter, samtidig med at der skæres mindst muligt i vækstfremmende udgifter. I denne forbindelse vurdere og overveje at øge de skatter og afgifter, der har den mindst mulige skadevirkning på væksten, f.eks. boligskatter og miljøafgifter, herunder indførelse af bilafgifter, samtidig med at overholdelsen af skattereglerne styrkes. Styrke den finanspolitiske ramme, især ved at der indføres bindende udgiftslofter i de mellemfristede budgetmæssige rammer, som kan håndhæves
            
         
               2)
            
            
               vedtage lovgivningen vedrørende en omfattende reform af pensionssystemet. Sammenkæde den lovfæstede pensionsalder med den forventede levetid, fastlægge klare regler for indekseringen af pensioner og forbedre supplerende opsparingsordninger. Understøtte pensionsreformen med foranstaltninger inden for aktiv aldring
            
         
               3)
            
            
               tackle den høje arbejdsløshed, herunder navnlig blandt unge, ufaglærte og langtidsledige, ved at fokusere ressourcerne på aktive arbejdsmarkedspolitikker og samtidig forbedre deres effektivitet. Gøre praktikpladsordninger mere effektive. Ændre arbejdsmarkedslovgivningen for så vidt angår fleksible kontrakter, opsigelsesregler og flextidsordninger
            
         
               4)
            
            
               øge incitamenterne til at komme i arbejde og styrke sammenkædningen af bistandsreformen og aktiveringsforanstaltninger, herunder navnlig for de mest sårbare grupper, for at mindske fattigdom og social udelukkelse
            
         
               5)
            
            
               gennemføre alle aspekterne af reformpakken for statsejede virksomheder og navnlig sikre adskillelsen af ejerskab og reguleringsopgaver samt af kommercielle og ikkekommercielle aktiviteter. Indføre passende overvågningsværktøjer, som kan bruges til at vurdere, om reformerne er effektive, og til at sikre, at alle statsejede virksomheder overholder reformkravene
            
         
               6)
            
            
               intensivere foranstaltningerne til forbedring af bygningers energieffektivitet, herunder ved at fjerne hindringer og ved en hurtig gennemførelse af holdingfonden. Fremme konkurrencen i energinettene ved hjælp af bedre sammenkobling med andre medlemsstaters gas- og elnet.
            
         
      Udfærdiget i Bruxelles, den 10. juli 2012.
      
         
            På Rådets vegne
         
         V. SHIARLY
         
            Formand
         
      
   
   
      (1)  EFT L 209 af 2.8.1997, s. 1.
   
      (2)  Opretholdt for 2012 ved Rådets afgørelse 2012/238/EU af 26. april 2012 om retningslinjer for medlemsstaternes beskæftigelsespolitikker (EUT L 119 af 4.5.2012, s. 47).
   
      (3)  EUT C 210 af 16.7.2011, s. 1.
   
      (4)  EUT L 306 af 23.11.2011, s. 25.
   
      (5)  Den konjunkturkorrigerede saldo eksklusive engangsforanstaltninger og midlertidige foranstaltninger som genberegnet af Kommissionens tjenestegrene på basis af oplysningerne i programmet og ved anvendelse af den i fællesskab aftalte metode.
   
      (6)  I henhold til artikel 9, stk. 2, i forordning (EF) nr. 1466/97.